Publication: Magyar Közlöny
Issue: MK-1999-17 (Year: 1999, Number: 17)
Era: 1990-2004
Section: A 28/1998. (VI. 16.) AB végzéshez fűzött különvéleményemben már részletesen kifejtettem azokat a fenntartásaimat, amelyek az itt alkalmazott törvények (Ve., Nt.)
Paragraph Index: 903

A 28/1998. (VI. 16.) AB végzéshez fűzött különvéleményemben már részletesen kifejtettem azokat a fenntartásaimat, amelyek az itt alkalmazott törvények (Ve., Nt.) közötti kollízióval, mechanikus egymásra vetítésük okozta alkotmányellenes helyzetek kialakulásával voltak kapcsolatosak. Ez az álláspontom a jelen ügy kapcsán tovább erősödött. A mostani különvéleményben nem ismétlem meg a korábban részletesen kifejtetteket, csupán azt hangsúlyozom, hogy a mulasztás hivatalbóli kimondásától ismételten tartózkodó alkotmánybírósági gyakorlat tovább éltet és napirenden tart egy olyan törvényalkotó által megoldandó problémát, amely mindannyiszor feléled, ahányszor országos népszavazással összefüggő kifogások benyújtására sor kerül. Ennek alátámasztására idézek a 28/1998. (VI. 16.) AB határozatból: „A testület egyfelől az alkotmányossági vizsgálatot igénylő kérdések nagy számára, másfelől az ügy soronkívüli elbírálására irányuló kötelességére tekintettel nem élt az Alkotmánybíróságról szóló 1989. évi XXXII. törvény 40. §-ában foglalt felhatalmazásával, és nem indított havatalból eljárást annak megállapítására, vajon az Országgyűlés a Ve. megalkotásakor bizonyos — a népszavazással kapcsolatos politikai alapjog gyakorlása szempontjából fontos — kérdések szabályozásának elmulasztásával nem idézett-e elő mulasztásban megnyilvánuló alkotmányellenességet.” Ha ezt megtette volna, most nem álltunk volna újra a már ismert helyzet előtt. A jelen ügy kapcsán ez a lehetőség ismét nyitva állt az Alkotmánybíróság előtt, s a testület most is következetesen kitartott az idézett korábbi álláspontja mellett. Ennek pedig az lesz a következménye, hogy továbbéltetünk egy olyan — hiányos, ellentmondásokkal terhes, egymással is ütköző törvények alkalmazásából előálló — gyakorlatot, amely — amellett, hogy politikai alapjog érvényesítését ellehetetleníti —, kifejezetten ütközik a tisztességes eljárás követelményébe is. Dr. Kiss László s. k., alkotmánybíró 1999/17. szám A Köztársasági Elnök határozatai A Köztársaság Elnökének 39/1999. (III. 3.) KE határozata rektori megbízás megszűnéséről Az oktatási miniszter előterjesztésére a Magyar Iparművészeti Főiskolán Schrammel Imre egyetemi tanárnak rektori megbízatása 1999. február 28. napjával történő lejártával, eddigi munkájáért elismerésemet, köszönetemet fejezem ki. Budapest, 1999. február 27. Göncz Árpád s. k., a Köztársaság elnöke Ellenjegyzem: Pokorni Zoltán s. k., oktatási miniszter A Köztársaság Elnökének 40/1999. (III. 3.) KE határozata egyetemi tanári kinevezésekről A fenntartó javaslatára és az oktatási miniszter előterjesztésére — 1999. március hó 16. napjával — a Budapesti Tanárképző Főiskolán dr. Donáth Péter főiskolai tanárt egyetemi tanárrá kinevezem.

Source: https://magyarkozlony.hu/hivatalos-lapok/c30685b645dbd9ac29411b44cbd7ba4601859dd2/dokumentumok/4565c160cbaf7697d2f659e03d9298121f3edf06/letoltes